Keanu Reeves Mungkin Mengambil Kerusi Pengarahan Untuk Projek Filem Seterusnya
Bintang filem aksi Keanu Reeves mungkin beralih ke belakang tabir untuk projek filem seterusnya, kali ini sebagai pengarah. Buku komik milik Reeves, BRZRKR, telah mendapat perhatian syarikat penstriman untuk diangkat ke versi aksi langsung, dengan Netflix segera membeli hak penerbitan filem hanya tiga minggu selepas terbitan pertama dilancarkan.  Siri dua terbitan itu mengikuti seorang pahlawan abadi (yang dicipta mirip seperti Keanu Reeves) yang berjuang di medan peperangan pada abad yang berbeza.  Reeves, yang menulis siri buku komik itu, mungkin menjadi pengarah untuk filem adaptasi tersebut, menurut laporan dari Collider. Jika Reeves mengambil kerusi pengarahan, ia merupakan filem kedua pelakon itu sebagai pengarah selepas menghasilkan filem seni mempertahankan diri Man of Tai Chi tahun 2013.  Visinya dalam Man of Tai Chi telah mendapat pujian, terutamanya dari segi aksi. Namun, filem yang mendapat rating 71 peratus di Rotten Tomatoes itu menjadi salah satu filem Reeves yang dilupakan penonton.  Siri komik BRZRKR masih belum tamat, dengan jilid terakhir dijangka keluar pada tahun 2023, susulan keluaran jilid kedua pada September 2022.  Buku komik ini bukan sahaja mendapat adaptasi filem, tetapi juga siri anime yang kini sedang dalam peringkat pembangunan selepas studio Production I.G. memberi lampu hijau untuk menghasilkan dua musim siri anime.  Filem BRZRKR dijangka akan ditulis oleh Mattson Tomlin, yang merupakan penulis tanpa kredit untuk The Batman tahun 2022 serta sekuelnya yang akan datang.